b'\n_START_ARTICLE_\nSunkovni laser\n_START_PARAGRAPH_\nSunk\xc3\xb3vni l\xc3\xa1ser je laser, ki oddaja svetlobo v kratkih \xc4\x8dasovnih sunkih. Tipi\xc4\x8dno ta pojem vklju\xc4\x8duje laserje, ki oddajajo sunke svetlobe, dolge med nekaj femtosekundami in ve\xc4\x8d deset nanosekundami. Na ta na\xc4\x8din se dose\xc5\xbee zelo velike vr\xc5\xa1ne mo\xc4\x8di svetlobe, ki se jih z obi\xc4\x8dajnim laserjem ne da.\n_START_SECTION_\nDelovanje\n_START_PARAGRAPH_\nZa doseganje delovanja laserja v sunkovnem na\xc4\x8dinu obstaja ve\xc4\x8d metod.\n_START_SECTION_\nProsta generacija sunkov\n_START_PARAGRAPH_\nV tem na\xc4\x8dinu se spreminja oja\xc4\x8devanje v laserju s periodi\xc4\x8dnim spreminjanjem hitrosti \xc4\x8drpanja. Ko se pove\xc4\x8da \xc4\x8drpanje, se ve\xc4\x8da oja\xc4\x8devanje in ko prese\xc5\xbee mejno vrednost, za\xc4\x8dne laser svetiti. Ko se preneha s \xc4\x8drpanjem, pade oja\xc4\x8danje pod prag delovanja laserja in laser ne sveti ve\xc4\x8d. Ker so v laserju pogoji za stimulirano emisijo izpolnjeni le kratek \xc4\x8das, se dobi sunek svetlobe.\n_START_SECTION_\nPreklapljanje dobrote resonatorja\n_START_PARAGRAPH_\nZ metodo preklapljanja dobrote resonatorja (ang. Q-switching) se dose\xc5\xbee sunke, ki so tipi\xc4\x8dno dolgi nekaj deset nanosekund. Na ta na\xc4\x8din se lahko dose\xc5\xbee vr\xc5\xa1no mo\xc4\x8d sunka nekaj gigawattov._NEWLINE_Metoda temelji na preklapljanju izgub (in posledi\xc4\x8dno dobrote) v laserskem resonatorju. Za\xc4\x8dne se z velikimi izgubami, pri katerih se lahko s \xc4\x8drpanjem dose\xc5\xbee veliko obrnjeno zasedenost stanj. Ko se izgube hitro zmanj\xc5\xa1a (se preklopi dobroto resonatorja), se dose\xc5\xbee neravnovesno stanje. Pri\xc4\x8dne se proces opti\xc4\x8dnega oja\xc4\x8devanja s stimulirano emisijo. Skoraj vsa energija, ki je spravljena v oja\xc4\x8devalnem mediju, se porabi, kar vodi do kratkega in zelo mo\xc4\x8dnega sunka svetlobe. _NEWLINE_Prvi je to metodo predlagal ameri\xc5\xa1ki fizik Gordon Gould leta 1958. Neodvisno sta jo v letih 1961 in 1962 odkrila in izdelala R. W. Hellwarth in F. J. McClung.\n_START_SECTION_\nUporaba\n_START_PARAGRAPH_\nSunkovni laserji se zaradi velikih vr\xc5\xa1nih mo\xc4\x8di uporabljajo pri predvsem pri obdelavi materialov, npr. za rezanje kovin, v o\xc4\x8desni kirurgiji in zobozdravstvu._NEWLINE_Zelo visoka mo\xc4\x8d sunkovnih laserjev omogo\xc4\x8da preu\xc4\x8devanje nekaterih nelinearnih opti\xc4\x8dnih pojavov ter procesov, katerih \xc4\x8das trajanja je primerljiv z dol\xc5\xbeino sunka izsevane svetlobe.'